
1. PREOCUPĂRI EUROPENE PRIVIND ELABORAREA NOILOR PROGRAME DIN DOMENIUL EDUCAŢIEI ŞI FORMĂRII PROFESIONALE 

Programele comunitare în domeniul educaţiei şi formării profesionale au ca obiectiv introducerea unei dimensiuni europene în acest domeniu şi facilitarea mobilităţii tinerilor europeni. În martie 2004, Comisia Europeană a prezentat propunerile referitoare la “Noua generaţie de programe comunitare privind educaţia şi formarea profesională după anul 2006”
. În scopul îndeplinirii obiectivelor fixate, Uniunea Europeană a lansat propunerea pentru noua generaţie de programe, cele deja existente fiind valabile până în anul 2006.

Încă din anul 2003, Comisia Europeană a iniţiat o consultare publică cu privire la noua generaţie de programe europene care vor succeda programelor actuale:

· Socrates – în domeniul învăţământului;

· Tempus – mecanism de cooperare între statele membre şi cele din Europa Centrală şi de Est;

· Leonardo da Vinci – în domeniul formării profesionale;

· Jeunesse – program de acţiune pentru tineret, în domeniul educaţiei informale

Dintre obiectivele pe care noile programe vizând sporirea mobilităţii cetăţenilor europeni le propun pentru perioada 2007-2013 pot fi menţionate:

· cel puţin 10% din elevii şi profesorii din UE – în prezent procentul este de 3% – ar trebui să beneficieze de acţiunile Comenius din cadrul programului Socrates vizând întărirea cooperării europene în domeniul învăţământului şcolar;

· 3 milioane de elevi şi studenţi urmează să beneficieze, până în anul 2010, de programul Erasmus, ceea ce înseamnă triplarea numărului actual de beneficiari anuali ai programelor;

· în perspectiva anului 2013, cel puţin 50.000 de persoane ar trebui să aibă acces la programul Leonardo da Vinci;

· în perspectiva aceluiaşi an, cel puţin 50.000 de adulţi ar trebui să beneficieze anual de o formă de învăţământ sau de formare profesională în străinătate.

Comisia Europeană are în vedere extinderea programului Tempus – cu privire la cooperarea între statele europene şi statele vecine sau partenere – la învăţământul preuniversitar, universitar, precum şi la formarea profesională pentru adulţi. Obiectivul este ca 100.000 de persoane să poată beneficia de ajutor pentru noul program Tempus Plus, în perspectiva anului 2013.

Pentru îndeplinirea acestor obiective, Comisia Europeană va trebui să obţină o creştere a alocaţiei bugetare pentru educaţie şi cultură. Comisia Europeană nu poate asigura decât în parte finanţarea acestor programe, 0,8% din bugetul comunitar fiind alocat pentru educaţie şi cultură, ceea ce se dovedeşte insuficient, după aprecierea analiştilor, pentru finanţarea proiectelor. Noua generaţie de programe este chemată să răspundă adecvat cerinţelor în domeniu.

Programele propuse în domeniul educaţiei, formării profesionale, culturii, tineretului şi sectorului audiovizual sunt:

1) Un Program integrat în domeniul educaţiei şi formării profesionale de-a lungul întregii vieţi vizând: învăţământul şcolar (Comenius), învăţământul superior (Erasmus), formarea profesională (Leondardo da Vinci) şi învăţământul şi educaţia pentru adulţi (Grundtvig), completat de măsuri transversale şi de un nou program (Jean Monnet) care se concentrează pe integrarea europeană. Bugetul propus este de 13,62 miliarde de euro.

Obiectivele programului sunt:

· Comenius – participarea a cel puţin 5% dintre elevii din Uniunea Europeană la activităţi educative comune;

· Erasmus – oferirea, până în anul 2011, a posibilităţii de a urma studii universitare în străinătate pentru 3 milioane de studenţi;

· Leonardo da Vinci –  asigurarea a 150.000 de stagii în întreprinderi şi centre de formare profesională în alt stat european, în perspectiva anului 2013;

· Grundtvig – 25.000 de acţiuni de mobilitate privind educaţia adulţilor, în perspectiva anului 2013.

În Comunicarea din martie 2004, Comisia îşi anunţa intenţia de a propune un program integrat în domeniul educaţiei şi formării profesionale pe toată durata vieţii, integrând ansamblul programelor interne existente în domeniul educaţiei şi formării profesionale.

Iniţiativa Europass şi diversele acţiuni finanţate prin intermediul programului de acţiune comunitară au ca scop promovarea unor organisme care acţionează la nivel european şi susţinerea unor activităţi specifice în domeniul educaţiei şi formării profesionale. Programul Erasmus Mundus
, lansat recent, valabil până în anul 2008, urmează să fie încorporat ca program suplimentar la Programul integrat, începând din anul 2009.

Această restructurare răspunde la patru factori:

a) mutaţiile prin care sistemele de educaţie şi de formare profesională se integrează într-un context de educaţie şi formare profesională pe toată durata vieţii, pentru a face faţă noilor provocări ale societăţii bazate pe cunoaştere şi ale evoluţiei demografice;

b) rolul tot mai important al educaţiei şi formării profesionale în crearea unei economii competitive şi dinamice în Europa şi în adaptarea la schimbare, în Procesul de la Bologna, precum şi în evoluţia politică concomitentă care a avut loc la nivel european de la începutul programelor Socrates şi Leonardo da Vinci;

c) necesitatea de a consolida punctele tari şi de a înlătura discontinuităţile şi lipsa de sinergie  care se mai manifestă ca urmare a concepţiei actuale – aşa după cum rezultă din evaluări intermediare;

d) necesitatea de a simplifica şi de a raţionaliza instrumentele legislative comunitare, creând un cadru integrat care să permită finanţarea unor activităţi foarte diferite. 

Programul Erasmus-Mundusva încuraja organizarea de cursuri de master european de către grupări multinaţionale de universităţi, acordând burse de studiu pentru studenţii merituoşi.

2) Tineret în acţiune – care urmăreşte dezvoltarea la tineri a simţului responsabilităţii personale, a spiritului de iniţiativă, a solidarităţii, a spiritului civic şi a angajării active la nivel local, naţional şi european. Programul va contribui şi la îmbunătăţirea sistemelor de sprijinire a activităţii tinerilor. Bugetul propus este de 915 milioane de euro.

În Comunicarea
 intitulată “Cetăţenia în acţiune: încurajarea culturii şi a diversităţii europene prin programele din domeniul tineretului, culturii, audiovizualului şi de participare civică” sunt expuse principalele direcţii de acţiune ale noului program în domeniul tineretului.

Programul Jeunesse se va încheia în anul 2006. Noua generaţie de programe vizând tineretul trebuie să contribuie la afirmarea unei cetăţenii active a tinerilor în societate şi la întărirea sentimentului de apartenenţă la contextul european.

Dintre obiectivele noului program, pot fi menţionate:

· promovarea cetăţeniei active a tinerilor, în general, şi a cetăţeniei europene, în special;

· stimularea solidarităţii tinerilor, mai ales întărirea coeziunii sociale în UE; 

· întărirea înţelegerii reciproce între popoare, prin intermediul tinerilor;

· dezvoltarea calităţii sistemelor de sprijinire a tineretului şi a capacităţilor organizaţiilor societăţii civile în domeniul tineretului;

· promovarea cooperării europene în domeniul politicilor pentru tineret.

3)  Cultura 2007 urmează programului actual Cultura 2000, având un buget propus de 408 milioane de euro şi trei obiective cu mare valoare adăugată:

· mobilitate transnaţională a tuturor celor care lucrează în sectorul cultural în Uniunea Europeană;

· circulaţia transnaţională a operelor de artă şi a produselor culturale şi artistice;

· dialogul intercultural.

Programul-cadru unic Cultura 2000
 a urmărit să încurajeze creaţia artistică şi mobilitatea artiştilor, accesul sporit la cultură, la răspândirea artei şi culturii, dialogul intercultural şi cunoaşterea istoriei popoarelor europene. UE susţine organisme şi reţele de cooperare culturală care activează în domeniul integrării şi afirmării unei societăţi civile europene.

4) Media 2007 urmează actualelor programe Media Plus şi Media pentru formare profesională. Alocarea bugetară propusă este de 1.055 miliarde de euro, principalele obiective fiind:

· păstrarea şi punerea în valoare a diversităţii culturale din Europa şi a patrimoniului său audiovizual şi garantarea accesului cetăţenilor europeni la acest patrimoniu, facilitând dialogul între culturi;

· accentuarea circulaţiei filmelor europene şi a altor produse culturale audiovizuale în cadrul şi în afara Uniunii Europene;

· întărirea competitivităţii sectorului audiovizual european în contextul unei pieţe deschise şi concurenţiale.

Sectorul audiovizual este un vector important pentru exprimarea cetăţeniei şi a culturii europene, jucând un rol esenţial în construirea unei identităţi culturale europene. Circulaţia produselor audiovizuale europene a contribuit la întărirea dialogului intercultural şi la îmbunătăţirea înţelegerii şi a cunoaşterii reciproce a culturilor europene, bază a edificării unei cetăţenii europene.

Sprijinul acordat sectorului audiovizual va contribui
 la realizarea obiectivelor altor politici europene, operele audiovizuale constituind un suport important pentru transmiterea cunoştinţelor în domeniul educaţiei, ştiinţei, mediului înconjurător, cercetării şi guvernării europene. Producţia audiovizuală poate servi drept bază pentru cooperarea şi dialogul cultural cu terţe ţări, în special cu ţările din bazinul mediteranean.

În ceea ce priveşte noile programe comunitare privind educaţia şi formarea profesională se va insista pe:

· un nou Program integrat de mobilitate şi de cooperare pentru învăţarea pe toată durata vieţii, destinat statelor membre şi statelor candidate, program care va viza educaţia, învăţământul şi formarea profesională;

· un nou program Tempus pentru cooperarea între statele membre şi cele limitrofe Uniunii, precum şi actualele ţări participante la Tempus, program care va acoperi întreg spectrul educaţiei şi formării profesionale.

Noile programe vor răspunde cerinţelor dezvoltării politice semnificative produse la nivel european în domeniu – de la crearea actualei generaţii de programe la sfârşitul anilor ’90 –, întărind totodată coeziunea socială.

Consiliul European de la Lisabona (martie 2000) a stabilit ca obiectiv fundamental transformarea Europei în economia bazată pe cunoaştere, cea mai competitivă din lume, în perspectiva anului 2010, acordând astfel educaţiei un rol central. Procesele interguvernamentale lansate la Bologna şi Copenhaga urmăresc îmbunătăţirea coerenţei, a calităţii şi echivalenţei sistemelor de învăţământ superior şi a formării profesionale şi subliniază rolul important pe care programele comunitare le vor avea în realizarea acestor obiective.

Dintre obiectivele prioritare care trebuie atinse în perspectiva anului 2010, pot fi menţionate:

· sporirea calităţii educaţiei şi formării profesionale în Europa;

· îmbunătăţirea accesului la educaţie şi formare profesională pe toată durata vieţii;

· deschiderea sistemelor de educaţie şi formare profesională spre cerinţele lumii moderne.

Aceste 3 obiective au fost subdivizate în 13 obiective specifice, de la perfecţionarea pregătirii formatorilor, până la dezvoltarea motivaţiei pentru învăţare, o mai bună utilizare a resurselor şi promovarea cooperării. Aceste obiective sunt însoţite de o serie de indicatori de evaluare a progreselor înregistrate în direcţia obiectivelor convenite. Comisia Europeană a identificat 29 asemenea indicatori, iar în mai 2003, Consiliul UE a aprobat 5 criterii de referinţă pentru a evalua progresele înregistrate.

La nivel european, însăşi noţiunea de învăţare pe toată durata vieţii a cunoscut modificări în perioada de după summit-ul de la Lisabona.

Consiliul European din februarie 2004 a chemat statele membre să transpună în practică strategii naţionale coerente şi complete pentru învăţarea pe toată durata vieţii. Trebuie promovate parteneriate mai eficiente între principalii actori din domeniu – întreprinderi, parteneri sociali şi instituţiile de învăţământ la diverse niveluri.

Mediul universitar cunoaşte schimbări rapide sub presiunea exigenţelor societăţii actuale, adesea cerinţele crescânde nu sunt însoţite însă şi de resurse pe măsură. Statele membre sunt tot mai preocupate de îmbunătăţirea calităţii şi de adecvarea învăţământului superior şi cercetării la cerinţele societăţii. Instituţiile de învăţământ superior sunt din ce în ce mai puţin izolate de frontierele naţionale şi tot mai expuse concurenţei şi “presiunilor provenind de dincolo de frontiere”
.

Crearea unui spaţiu european de învăţământ superior coerent, compatibil şi în concordanţă cu Declaraţia de la Bologna (1999) se constituie într-un “răspuns structural” la provocări. Obiectivele prezentate în Declaraţia de Bologna reflectă obiectivele Uniunii Europene în domeniul învăţământului superior.

Un obiectiv important este facilitarea mobilităţii nu numai a persoanelor care studiază, ci şi a practicilor şi a ideilor, acţiunea statelor membre, fără acţiunea forurilor comunitare, fiind dificilă şi insuficientă.

În acest context, importanţa mobilităţii şi a parteneriatelor este evidentă. Schimbările sunt impulsionate de comparaţia transnaţională a sistemelor.

Aspectul transnaţional face ca impactul programelor de educaţie şi formare profesională să fie diferit de cel al numeroaselor acţiuni întreprinse la nivel naţional pentru îmbunătăţirea calităţii în domeniu.

Mobilitatea transnaţională favorizează îmbogăţirea culturală, educativă şi geoprofesională a persoanelor. Parlamentul European şi Consiliul UE au adoptat încă din anul 2001 o Recomandare
 privind mobilitatea persoanelor care beneficiază de un sistem de educaţie şi de formare profesională. Comisia Europeană consideră că noua generaţie de programe va reprezenta un instrument performant pentru a spori volumul şi calitatea mobilităţii transnaţionale.

Comisia Europeană a organizat o consultare publică intitulată “Promovarea învăţării limbilor străine şi diversitatea lingvistică” care a servit ca punct de plecare pentru elaborarea unui plan de acţiune referitor la învăţarea limbilor străine
.

Planul se concentrează pe trei domenii principale:

1. Extinderea avantajelor învăţării limbilor străine astfel încât toţi cetăţenii să beneficieze de aceste avantaje.

2. Îmbunătăţirea învăţării limbilor străine.

3. Crearea unui mediu mai favorabil pentru învăţarea limbilor străine.

Comisia Europeană a susţinut elaborarea unor elemente de pedagogie în legătură cu tehnologia informaţiilor şi comunicaţiilor ceea ce, mai recent, s-a concretizat în acţiunea Minerva din cadrul programului Socrates şi în adoptarea programului Learning
.

2. Principalele orientări pentru noua generaţie de programe

Ţinând cont de experienţa anterioară şi de rezultatele consultărilor, Comisia Europeană propune pentru viitoarele programe:

· menţinerea gamei de programe propuse pentru UE şi statele vecine;

· ţinând cont de interdependenţa în creştere a acţiunilor şi a instituţiilor de educaţie şi formare profesională în UE şi de apariţia paradigmei de învăţare de-a lungul vieţii, reunirea într-o structură  unică a domeniilor avute în vedere de programele Socrates şi Leonardo da Vinci este bine venită. Programul integrat are în vedere, în acelaşi timp, şi educaţia şi formarea profesională;

· în Programul integrat vor fi încorporate şi iniţiativele e-Learning şi Europass. Comisia Europeană consideră importantă includerea Acţiunii Jean Monnet în structura Programului integrat – cu sprijinul Institutului universitar european din Florenţa şi a Colegiului Europei din Bruges (Belgia).

Se preconizează ca bugetul anual alocat Programului integrat să crească de 4 ori faţă de cel actual.

Programul trebuie să fie simplificat şi să devină mai suplu. Comitetele şi subcomitetele actuale de program vor fi înlocuite de un comitet de program unic, care se va reuni în diverse instituţii, după caz. Fiecare instituţie implicată va avea competenţe depline, ceea ce va simplifica demersurile.

Programul integrat va fi deschis participării tuturor ţărilor care participă acum la programele Socrates şi Leondardo da Vinci, dar poate fi extins la Elveţia şi la statele din Balcanii de Vest. Se va putea utiliza 1% din bugetul programului pentru finanţarea unor instituţii din afara programului, dacă activitatea respectivă produce valoare adăugată. În prezent, fiecare program dispune doar de 250.000 de euro pentru finanţări în cadrul programului.

Programul integrat va include 4 programe sectoriale distincte: Comenius (pentru învăţământ preuniversitar), Erasmus (pentru învăţământ superior), Leonardo da Vinci (pentru educaţie şi formare profesională) şi Grundtvig (pentru educaţia adulţilor).

La cele 4 programe sectoriale se adaugă 2 programe orizontale:

· Programul transversal va avea în vedere problemele intersectoriale precum ajutorul pentru dezvoltarea politică, învăţarea limbilor străine, noile tehnologii ICT;

· Programul Jean Monnet va susţine o serie de instituţii şi activităţi centrate pe integrarea europeană, acordarea unor subvenţii de funcţionare unor instituţii importante, unor asociaţii europene active în domeniul educaţiei şi formării profesionale.

Principala diferenţă între actuala generaţie de programe şi Programul integrat ţine de volumul de activităţi. Comisia Europeană propune creşterea numărului de acţiuni descentralizate, în special privind mobilitatea şi parteneriatele, pentru atingerea obiectivelor stabilite. Sporirea numărului acţiunilor descentralizate impune întărirea reţelei agenţiilor naţionale care au ca sarcină transpunerea lor în practică.

În ceea ce priveşte programul Comenius, se propune continuarea gamei acţiunilor existente. Programul va cuprinde aspectele legate de mobilitatea individuală, parteneriatele şcolare şi proiecte multilaterale. Se urmăreşte atingerea procentului de 10% pentru participarea elevilor la activităţi educative mixte şi de 10% a cadrelor didactice în activităţi de mobilitate pe toată durata vieţii.

Schimbarea cea mai importantă este adusă de programul Erasmus, constând în creşterea substanţială a mobilităţii studenţilor şi cadrelor didactice. În prezent, 120.000 de studenţi participă anual la programele de mobilitate Erasmus. În noul program se preconizează participarea a 375.000 de studenţi în fiecare an, astfel încât până în 2010 să se ajungă la cifra de trei milioane de studenţi. Bursa medie alocată studenţilor a rămas neschimbată din 1993. Comisia Europeană a propus creşterea acesteia cu 250 de euro. În privinţa mobilităţii cadrelor didactice, se prevede creşterea numărului de la 18.000 la 40.000 de persoane anual. 

Sunt prevăzute şi modificări în programul Leonardo da Vinci. În prezent, numărul stagiarilor este de 45.000, dar până la încheierea programului se prevede creşterea cu 150.000 anual. O creştere similară este prevăzută pentru mobilitatea formatorilor. Se va urmări transferul de inovaţii de la una sau mai multe ţări către o alta, gestionarea proiectelor fiind complet descentralizată către agenţiile naţionale şi nu în comun cu Comisia Europeană, aşa cum se întâmplă în prezent.

Reţelele Leonardo vor fi încorporate în noul program, pentru a pune accent pe  probleme de interes european comun. În cadrul programului va exista o nouă acţiune numită “Parteneriate” pentru promovarea schimbului de expertiză între “furnizorii de formare profesională”. 

În cadrul programului Grundtvig se propun noi acţiuni în favoarea mobilităţii, pentru a promova mobilitatea persoanelor adulte care învaţă, schimburile de personal şi o extindere a posibilităţilor de formare a formatorilor persoanelor adulte înscrise, în prezent, în programul Grundtvig.

Având în vedere schimbările demografice prevăzute pentru următorii 10 ani, este important ca dimensiunea europeană a mobilităţii să fie accesibilă nu numai tinerilor, ci şi adulţilor care învaţă pe toată durata vieţii. Se preconizează ca 50.000 de adulţi să beneficieze anual de aceste facilităţi şi ca la sfârşitul programului un “furnizor structurat de educaţie pentru adulţi” din cinci să fi participat la o acţiune de cooperare europeană. Pentru realizarea obiectivelor, instrumentele vor fi bursele şi parteneriatele educative europene. Activităţile din cadrul programului Grundtvig vor cuprinde proiecte strategice şi de cooperare la scară mai redusă, reţele educative şi cursuri de formare.

Programul transversal reprezintă una din inovaţiile Programului integrat. Programul este conceput pentru a aduce o contribuţie eficientă în domeniul cooperării în probleme care nu se integrează în programele sectoriale sau care prezintă interes pentru ansamblul programului.

Evoluţiile politice vor fi generatoare de un sprijin mai stabil al activităţilor la nivel european, corelate cu priorităţile politice.

Activitatea de învăţare a limbilor străine este concepută în completarea activităţii cu importantă componentă lingvistică integrată în programele sectoriale. Această activitate răspunde concluziilor consultărilor publice cu privire la viitoarele programe şi la planul de acţiune lingvistică, astfel încât limbile străine să devină o prioritate care să beneficieze de un sprijin constant la nivel european. Activitatea se extinde pe mai multe sectoare – de exemplu, crearea de reţele în domeniul învăţării limbilor străine, publicitatea, informarea etc.

Acţiunea în favoarea tehnologiilor informaţiilor şi comunicaţiilor (ICT) se va concentra pe activităţi transversale axate pe dezvoltarea serviciilor şi a practicilor inovatoare bazate pe ICT în domeniul învăţării pe toată durata vieţii. Acţiunea va fi pusă în aplicare prin intermediul reţelelor multilaterale şi a analizei calităţii.

Activitatea de răspândire şi utilizare a rezultatelor este nouă şi se prezintă ca o parte specializată a programului, concepută pentru a face mai sistematic şi eficient procesului de răspândire şi utilizare a rezultatelor, pe baza experienţei acumulate în programul Leonardo.

Acţiunea Jean Monnet va îngloba ajutorul pentru cercetarea în domeniul integrării europene. Vor fi sprijinite asociaţii de profesori cu alte cadre didactice din învăţământul superior şi cercetători în domeniul integrării europene, se vor sprijini tineri cercetători cu activitate în domeniu, precum şi crearea unor grupuri de cercetare multilaterală.

Activitatea  destinată  susţinerii  instituţiilor  europene  va consta în alocarea de subvenţii unor organizaţii active la nivel european. Este vorba de Colegiul Europei (Bruges – Belgia), de  Institutul universitar european (Florenţa), de Academia de drept european (Trier – Germania) şi de Institutul european de administraţie publică (Maastricht). Comisia Europeană propune finanţarea creării unui Colegiu european (ciclul trei) în cadrul Institutului universitar european.

Vor fi acordate subvenţii pentru asociaţiile europene cu activitate în domeniul educaţiei şi formării profesionale, care activează ca grupări europene de asociaţii naţionale şi regionale, alese pe bază concurenţială.

Comisia Europeană propune nu numai să conducă programul Tempus, ci şi să creeze Tempus Plus, un program care să răspundă exigenţelor sporite, într-un cadru structurat, bazat pe succesul programului Tempus, adăugând noile dimensiuni cerute de evaluări şi de noul conţinut. La învăţământul superior se va adăuga cel preuniversitar, educaţia şi formarea profesională şi educaţia pentru adulţi.

Programul Tempus Plus trebuie să ofere posibilitatea de a alege sectoare de cooperare în funcţie de nevoi şi de priorităţile fiecărei ţări partenere. Printr-o abordare modulară, Tempus Plus trebuie să devină un instrument predilect pentru dezvoltarea politicii de “nouă vecinătate” evocată în Comunicarea COM (2003) 104 final.

Programul Tempus Plus trebuie să se deschidă şi spre ţările din Balcanii de Vest. O cooperare mai strânsă în domeniul educaţiei şi formării profesionale este un element important al strategiei globale de dezvoltare. Atunci când o ţară trece la Programul integrat intern, ţara respectivă se retrage din programul Tempus Plus.

Programul Tempus Plus trebuie să se bazeze pe cooperarea între sistemele şi instituţiile din cadrul UE şi partenerii lor din statele care pot fi admise. Dintre obiective, pot fi menţionate: dinamizarea dezvoltării resurselor umane şi promovarea reformei şi dezvoltării unor sisteme de învăţare pe toată durata vieţii în statele partenere.

În cadrul programului Tempus Plus pot fi menţionate următoarele secţiuni:

· sisteme – susţinerea acţiunii statelor partenere în domeniu, care influenţează eficacitatea sistemelor de educaţie şi formare profesională în ansamblu, precum: cadrele de calificare, prevederea necesităţilor posibile, promovarea flexibilităţii şi a permeabilităţii între diferite structuri ale sistemelor de educaţie şi de formare profesională. Sistemul ar permite convergenţa între sistemele de învăţare pe întreaga durată a vieţii, sisteme existente în statele partenere şi în cele din UE;

· învăţământ preuniversitar – pentru  sprijinirea  statelor partenere în domenii precum: conţinutul cursurilor, programele şi calificările, dobândirea competenţelor de bază şi a competenţelor în domeniul ICT, spiritul antreprenorial, în domeniul aptitudinilor sociale şi interculturale;

· învăţământ superior – susţinerea statelor partenere în reforma învăţământului superior, ceea ce presupune măsuri destinate realizării convergenţei, asigurării egalităţii de acces la învăţământul superior, adaptarea răspunsului la necesităţile pieţei muncii, permiţând învăţământului superior să contribuie mai accentuat la dezvoltarea economică generală;

· educaţie şi formare profesională – este inclusă în această secţiune şi educaţia adulţilor. Statele partenere ar urma să beneficieze de ajutor în domenii precum: oferta de posibilităţi de învăţare conform cerinţelor persoanelor adulte, recunoaşterea reciprocă a calificărilor şi a formelor de învăţământ, îmbunătăţirea sistemelor de educaţie a adulţilor, promovarea cetăţeniei active, a coeziunii şi integrării sociale;

Dintre instrumentele disponibile pentru susţinerea secţiunilor menţionate, pot fi menţionate intervenţiile asupra sistemelor. Aceste măsuri vor contribui la dezvoltarea şi reforma sistemelor de educaţie şi formare profesională în statele partenere, precum şi la îmbunătăţirea calităţii şi convergenţei cu cele din UE. Aceste intervenţii vor avea în vedere probleme precum ajutorul pentru dezvoltarea şi reforma politică, dezvoltarea sistemelor vizând creşterea mobilităţii, studiile şi cercetările, asigurarea unor comisii de experţi, organizarea unor conferinţe şi seminarii;

· proiecte comune – aceste proiecte vor permite instituţiilor din UE şi statelor partenere să-şi unească eforturile şi să conlucreze în toate domeniile educaţiei şi formării profesionale. Aceste proiecte cuprind proiecte mixte în domeniul învăţământului, dar şi alte domenii precum programe, material pedagogic şi didactic, chestiuni administrative şi formarea la locul de muncă. Această secţiune va cuprinde şi mobilitatea studenţilor şi personalului care ar trebui, în conformitate cu opinia Comisiei Europene, să se intensifice considerabil. Va exista şi o iniţiativă de reţea operând fie independent, fie în asociere cu reţele susţinute în numele Programului integrat;

· mobilitate – în afara mobilităţii susţinute în cadrul proiectelor comune, aceasta va oferi posibilităţi suplimentare de îmbunătăţire a cooperării şi de întărire a cunoaşterii şi înţelegerii reciproce dintre statele membre şi statele partenere, la toate nivelurile programului. Formele de mobilitate care vor fi încurajate vor fi atât cele individuale, prin burse de mobilitate individuală – burse de mobilitate individuală alocate, în prezent, prin programul Tempus, cât şi cele colective;

· măsuri însoţitoare – vor contribui la dezvoltarea unei înţelegeri extinse şi reciproce şi  a  unei  cooperări în  învăţarea pe  toată  durata  vieţii.

Aceste măsuri pot include schimburi de experienţă în anumite aspecte politice, observarea şi analiza politicilor şi sistemelor, dezvoltarea indicatorilor şi a unor criterii de referinţă şi a activităţilor de informare.

Cele patru tipuri de instrumente alcătuiesc un ansamblu care oferă statelor partenere şi Uniunii o multitudine de moduri de a interacţiona şi a opera reforme. Transpunerea lor în practică va necesita expertiză de nivel înalt şi, după caz, Comisia Europeană va apela la experienţa Fundaţiei europene pentru formare profesională.

Comisia Europeană a subliniat importanţa utilizării instrumentului revizuirii legislaţiei privitoare la programe – revizuire care va avea loc în anul 2007 – pentru a simplifica instrumentele comunitare în modul lor de concepere şi în transpunerea lor în practică. Din punct de vedere formal, noua generaţie de programe aduce o reducere a numărului bazelor legale în domeniul educaţiei şi formării profesionale şi o reducere a liniilor bugetare deschis – de la 15, în prezent, la numai 3.

Noile programe şi, mai ales, Programul integrat privind învăţarea pe toată durata vieţii vor fi mai suple şi mai simplu de utilizat. O mai mare proporţie de acţiuni vor fi conduse în mod descentralizat prin intermediul unor Agenţii naţionale – circa 80% din resursele financiare ale programului. Consultarea publică a scos în evidenţă faptul că utilizatorii consideră această metodă de gestionare mai potrivită decât cea directă, la nivel comunitar, Agenţiile naţionale fiind mai familiarizate cu realitatea din propria ţară, putând răspunde imediat şi în mod adecvat la problemele apărute. Deciziile de natură legislativă vor necesita o redactare mai puţin detaliată, simplificând înţelegerea conţinutului şi adaptarea actelor normative la evoluţiile domeniului în cauză. Comisia Europeană va introduce în proiectul legislativ o dispoziţie prin care obligaţiile financiare şi administrative ale beneficiarilor trebuie să fie proporţionale cu valoarea subvenţiei, de exemplu prin recursul mai frecvent la subvenţiile cu plată unică, pentru a realiza o simplificare semnificativă a procedurii. Obiectivul este de a răspunde observaţiilor formulate cu ocazia consultării publice şi de a reduce complexitatea problemelor, aceasta fiind considerată ca fiind o latură negativă a programelor.

� COM (2004) 156 final


� Dec. 2317/2003/CE a Parlamentului şi Consiliului UE


� COM (2004) 154 final


� Dec. 508/2000/CE a Parlamentului şi Consiliului UE


� COM (2004) 470 final


� COM (2003) 58 final


� JOCE L 215 din 9 august 2001


� COM (2003) 449 final


� Dec. 2318/2003/CE a Parlamentului şi Consiliului UE

